En die tuisskare juig oor 'n hol oorwinning . . . | Netwerk24
En die tuisskare juig oor 'n hol oorwinning . . .
Deur Amos Van Der Westhuizen 13 Julie 2021 05:00
Op 6 April 2009 swig almal voor die dwaasheid van oorweldigende grondvlak-steun en die NVG trek al die klagtes teen Jacob Zuma terug. Vir 12 jaar en drie maande daarna hardloop hy bo-oor, om en deur die regstelsel voordat hy op 7 Julie 2021 uiteindelik as veroordeelde krimineel, nou polities impotent, in hegtenis geneem word.
Die regstelsel werk weer en die Grondwet is die hoogste gesag. Die hoofregter pomp haar gebalde vuiste en spoeg namens ons almal in die moeë, verslane reus se gesig. Die skare juig. Maar die land is op die rand van bankrotskap. Talent en kapitaal het gevlug. Daar is riool in die drinkwater en in die strate. Dit vloei ook deur alle vlakke van regering en staatsinstellings. Waardes word vernietig net waar jy kyk. Mense sterf aan behandelbare siektes. Kinders word ongeskool groot. Misdaad kraai koning as die mees lonende bedryf in die land.
Die telling is 50-0 teen ons. Daar is nie 'n eindfluitjie nie – ons moet aanhou speel met die agterstand.